Source: https://baschet.ro/liga-nationala-de-baschet-feminin/stiri/acs-sepsi-sic-obtine-a-6-a-victorie-la-rand-in-grupa-valorica-a-din-lnbf
Timestamp: 2020-05-31 08:55:08+00:00

Document:
ACS Sepsi SIC obține a 6-a victorie la rând în grupa valorică A din LNBF - Baschet.ro | Totul despre Baschet
ACS Sepsi SIC obține a 6-a victorie la rând în grupa valorică A din LNBF
ACS Sepsi SIC Sfântu Gheorghe a reușit al 6-lea succes la rând în această ediție de campionat, pe terenul celor de la CSM Târgoviște. Scorul partidei din etapa a 6-a, prima a returului, a fost 70-87, pe sferturi: 22-24, 16-22, 17-18 și 15-13. După un început echilibrat, în care gazdele au condus la 4 puncte, alb-verzile au preluat conducerea și s-au distanțat la peste 10 lungimi în sfertul trei. Dâmbovițencele s-au apropiat la 5 puncte, dar nu au înscris în ultimele patru minute ale jocului. Oaspetele au încheiat cu un run de 12 puncte și s-au distanțat la 17 în final.
CSM Târgoviște a început partida cu Toma, Stoenescu, Poole, Popescu și Irimia. ACS Sepsi SIC le-a avut în formula de start pe Godri-Părău, Ghizilă, Higgins, Solopova și Whitted. Stoenescu a deschis scorul cu un 3 points-play, iar Higgins marca primele puncte pentru oaspete. Stoenescu făcea 5-2 și a urmat mai mult de un minut fără reușite în ambele tabere. Ghizilă și Higgins le-au dus pe oaspete pentru prima dată în avantaj cu un punct. Toma, de la linia de fault, și Poole, de după semicerc, au dus scorul la 10-6. Whitted a înscris patru puncte la rând și a egalat la 14. După ce echipele s-au succedat la conducere, Higgins le-a desprins pe covăsnence la cinci puncte. Irimia a scuturat plasa de la distanță și a strâns ecartul la două puncte la prima pauză, 22-24.
S-a greșit mult în primele două minute ale sfertului secund, când doar Irimia a înscris un punct. Șipoș a marcat de la distanță pentru oaspete, iar Toma reușea primul coș din acțiune al gazdelor în această perioadă de joc. Poole a egalat la 27, dar Higgins, Ghizilă și Solopova au înscris 7 puncte pentru ACS Sepsi și au dus scorul la 27-34. Coker, Stoenescu și Poole au egalat la 34. Alb-verzile au condus în mai multe rânduri cu o lungime, iar dâmbovițencele au egalat, până la 38-38. CSM Târgoviște nu a înscris în ultimele două minute ale sfertului. Oaspetele s-au distanțat la 8 puncte la jumătatea partidei, 38-46.
Stoenescu a scuturat plasa de la distanță după revenirea de la vestiare, iar ACS Sepsi SIC a răspuns cu un alt run de 8 puncte și s-a distanțat la 41-54 în minutul 23. Au urmat 8 puncte la rând pentru gazde, care s-au apropiat din nou la 5 lungimi. Higgins a dublat avantajul campioanei. La ultima pauză tabela arăta 55-64. Gazdele s-au apropiat în două rânduri la cinci puncte, 63-68 și 70-75, dar CSM Târgoviște n-a găsit drumul spre coș în ultimele patru minute ale partidei. Ghizilă și Higgins și-au distanțat echipa la 13 puncte, 70-83 în penultimul minut al partidei, iar Mikes cerea timp de odihnă. Higgins și Godri-Părău au marcat ultimele puncte și meciul s-a încheiat cu scorul de 70-87.
ACS Sepsi SIC a reușit 34 de coșuri de două puncte, față de 18 ale gazdelor. 5 triple au marcat dâmbovițencele și 4 oaspetele. 19-7 a fost la libere transformate și 36-44 la recuperări. 32-62 a fost scorul la puncte înscrise din spațiul de trei secunde.
Kristina Higgins a reușit o nouă prestație excelentă. Pivotul campioanei a fost în double-double cu 33 de puncte și 19 recuperări, stabilind noul record de puncte în această ediție a LNBF. Pentru ACS Sepsi SIC au mai înscris: Ghizilă 14 puncte, Godri-Părău 12 puncte (6 pase decisive), Whitted 10 puncte, Slamova 7, Șipoș 5, Solopova 4 puncte (5 pase decisive) și Pasic 2 puncte.
Porsche Poole a fost cea mai bună marcatoare a gazdelor, cu 15 puncte. Stoenescu a fost aproape de double-double cu 14 puncte și 9 recuperări. Pentru CSM Târgoviște au mai înscris: Coker 13 puncte, Irimia 11 puncte (6 recuperări), Popescu 6 puncte, Toma 6 puncte (8 recuperări), Chivu 3 puncte și Ghiță 2.
Urmează pauza de naționale, cu ambele echipe având jucătoare convocate la reprezentativa de senioare a României. ACS Sepsi SIC reia campionatul în 24 noiembrie, acasă cu FCC ICIM Arad. Meciul a fost devansat pentru că după patru zile alb-verzile joacă în Rusia, cu Enisey. CSM Târgoviște joacă în etapa din 28 noiembrie la Cluj-Napoca.
Citeste ultimele stiri despre CSM Târgoviște, Sepsi SIC Sf. Gheorghe
Afla toate informatiile redactate despre confruntarea dintre CSM Târgoviște vs Sepsi SIC Sf. Gheorghe
Felicitari fetelor !! Sinteti fenomenale !
cu 1 an în urmă (12.11.2018) Raspunde

References: CSM 

CSM 
 CSM 
 CSM 
 CSM 
 CSM 
 CSM 
 CSM